บอดี้การ์ด
โดย...ทีมข่าวการเงินโพสต์ทูเดย์
20 ก.ย. 2559

โดย...ทีมข่าวการเงินโพสต์ทูเดย์
เก็บตกงานสัมมนาวิชาการแบงก์ชาติ “มิติใหม่ของนโยบายเศรษฐกิจในยุคแห่งข้อมูล” ปิดม่านลงได้งดงาม แม้ผู้ร่วมสัมมนาปีนี้จะบางตาไปบ้าง แต่ก็ถือว่าได้รับความสนใจไม่น้อย เพราะพูดถึงเศรษฐกิจในยุคดิจิทัล ที่จะนำบิ๊กดาต้ามาปรับใช้ในงานเชิงนโยบาย เรียกว่าต่อไปทางการจะออกมาตรการอะไรออกมาเบรก หรือมาหนุนเศรษฐกิจในอนาคต จะทำได้ตรงจุดและเจาะจงกลุ่มเป้าหมายได้ดีขึ้น
แต่ที่สร้างความตื่นตาให้คนที่มาร่วมงานปีนี้ได้ไม่น้อยไปกว่ากัน คือ บอดี้การ์ดของ “ดร.ก็” วิรไท สันติประภพ ผู้ว่าการแบงก์ชาติ เพราะนอกจากจะหล่อล่ำ บาดใจสาวๆ รุ่นเล็กรุ่นใหญ่แล้ว ยังมาดเข้มทุกกระเบียด เนื่องจากสั่งตรงมาจากหน่วยบัญชาการสงครามพิเศษทางเรือ หรือหน่วยซีล กันเลยทีเดียว เพราะถือว่าผู้ว่าการแบงก์ชาติเป็นบุคคลสำคัญของชาติ
ที่สำคัญบอดี้การ์ด “ดร.ก็” ไม่ได้มีคนเดียวนะจะบอกให้ แต่มีถึง 4 คน เดินตามประกบรักษาความปลอดภัยอยู่ไม่ห่าง ไม่ว่าจะเดินไปมุมไหนในงาน 4 บอดี้การ์ดต้องตามติดไปด้วย เรียกว่านักข่าวหรือคนทั่วไปเข้าถึงตัวผู้ว่าการฯได้ไม่ง่ายเลย
ส่วนทำไมต้องใช้บอดี้การ์ดมากขนาดนี้ ไม่มีใครรู้ เอาเป็นว่าใครเข้าถึงฝากกระซิบถามท่านผู้ว่าการฯ ด้วยน้า  
ฮ่า ฮ่า